DIRECTIVA 2008/42/CE A COMISIEI
din 3 aprilie 2008
de modificare a Directivei 76/768/CEE a Consiliului privind produsele cosmetice, în scopul adaptării anexelor II și III la progresul tehnic
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislației statelor membre cu privire la produsele cosmetice (1), în special articolul 8 alineatul (2),
întrucât:
(1)
Pe baza codului bunelor practici al Asociației Internaționale pentru Materii Prime de Parfumerie (IFRA), Comitetul științific pentru produse de consum (CSPC) (2) a identificat substanțele utilizate ca și compuși parfumați în produsele cosmetice pentru care ar trebui furnizate anumite restricții.
(2)
Oricare ar fi funcția acestor substanțe în produsele cosmetice, ceea ce ar trebui luat în considerare este expunerea la aceste substanțe. Prin urmare, restricțiile nu ar trebui să fie limitate la utilizarea substanțelor identificate ca compuși aromatici în produsele cosmetice.
(3)
Cu toate acestea, sensibilizarea nu există la utilizarea substanței în produse pentru igiena orală. Prin urmare, din motive de coerență, aceste restricții nu se aplică în cazul substanțelor enumerate în acest registru, dat fiind că unele dintre aceste substanțe sunt autorizate ca substanțe aromatizante prin Decizia 1999/217/CE a Comisiei din 23 februarie 1999 de adoptare a unui registru al substanțelor aromatizante folosite în sau pe produsele alimentare, stabilit în conformitate cu Regulamentul (CE) nr. 2232/96 al Parlamentului European și al Consiliului din 28 octombrie 1996 (3).
(4)
În lumina opiniilor CSPC, este necesară modificarea restricțiilor asociate cu substanțele identificate care au fost deja enumerate în anexa III la Directiva 76/768/CEE la numerele 45, 72, 73, 88 și 89. Mai mult, este necesar să se includă în anexa respectivă acele substanțe identificate care nu au fost încă enumerate cu restricțiile corespunzătoare, precum și, din motive de coerență, substanțele aparținând aceleiași familii identificate în Decizia 96/335/CE a Comisiei din 8 mai 1996 de instituire a unui inventar și a unui nomenclator comun pentru ingredientele folosite în produsele cosmetice (4).
(5)
Alcoolul benzilic fiind menționat de două ori în anexa III partea 1, la numerele de ordine 45 și 68, conținutul numărului 68, precum și noile restricții ar trebui să fie incluse la numărul 45.
(6)
În urma clarificărilor furnizate de CSPC cu privire la balsamul de Peru, numărul 1136 din anexa II ar trebui modificat.
(7)
Prin urmare, Directiva 76/768/CEE ar trebui modificată în consecință.
(8)
Pentru a asigura o trecere armonioasă de la formulele existente ale produselor cosmetice la formule care se conformează cerințelor prevăzute în prezenta directivă, este necesar să se prevadă perioade de tranziție adecvate.
(9)
Măsurile prevăzute în prezenta directivă sunt conforme cu avizul Comitetului permanent pentru produse cosmetice,
ADOPTĂ PREZENTA DIRECTIVĂ:
Articolul 1
Anexele II și III la Directiva 76/768/CEE se modifică în conformitate cu anexa la prezenta directivă.
Articolul 2
Statele membre adoptă toate măsurile necesare pentru a garanta că produsele care nu se conformează prezentei directive nu sunt vândute sau puse la dispoziția consumatorului final după 4 octombrie 2009.
Articolul 3
(1) Statele membre adoptă și publică, până la 4 ocombrie 2008, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul dispozițiilor respective și un tabel de corespondență între dispozițiile respective și prezenta directivă.
Statele membre aplică aceste dispoziții începând cu 4 aprilie 2009.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 3 aprilie 2008.